和永叔言懷
作者：韓維
朝代：宋

paragraphs: 弱歲抱衰病，掩關卧園廬。
端居寡人事，永日惟對書。
得花輒手植，生草每自鋤。
最憐脩竹姿，擢幹青玉如。
添栽歲歲廣，翠色滿窗疏。
起坐一堂內，樂此不願餘。
偶來從吏役，幽事日以疏。
出門何所見，擾擾塵中車。
素懷就湮沒，有恨不可攄。
尚念祿仕微，欲返復躊躇。
高賢侍天陛，文章冠嚴徐。
迹雖臺省遊，志慕江湖漁。
鳳皇覽輝下，阿閣正其居。
顧惟蒿艾翮，分甘侶田鴽。
因詩益自警，庶不忘厥初。